Марко Ганчев
Как се прави лошо настроение

chitanka.info

Взима се една автобусна спирка,

само че спирка, на която има сергия

и на тая сергия да се продава свирка

от ония, дето пищят на поразия.

После се взима, или по-точно,

после нищичко не се взима:

не се взима свирка нарочно,

защото в къщи доста ги има.

Таткото казва това нещо на Муци,

разговарят усилено помежду си.

Муци тропа с крака и с юмруци

и с разплакана муцка се муси.

В къщи Муци се муси отново,

Муци отново се муси.

Лошото настроение е готово.

Цялата къща го вкуси.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.